ТекIуэныгъэм дыпоплъэ
«Урысей ипподромхэр» IуэхущIапIэм и нэIэ щIэту лажьэ «Шыхэм я дуней» («Конный мир») телеканалым Налшык шыгъэжапIэм теухуа псалъэмакъ къыщаIэтащ гъатхэпэм и 18-м.
«Обратный отсчёт» — аращ зэреджэр Сенаторов Максим иригъэкIуэкIа нэтыным. Абы хэтащ Налшык ипподромым и унафэщI Мамхэгъ Iэдэм, шыхъуэхэу Битокъу Мухьэмэдрэ Къудей Аслъэнрэ. Хьэрып Эмират Зэхэтхэм щыIэу, псалъэмакъым къыхэуващ шыхъуэ цIэрыIуэ Сэкрэк Заури. УпщIэкIэ зызыхуагъэза псоми зыжьэу жаIащ Налшык шыгъэжапIэр иджыпсту зэрыт щытыкIэр зэрымыщIагъуэр икIи ар республикэм кърамытыжауэ Iуэхум зэрызимыхъуэжынур. КъызэрыщIэкIымкIэ, ар «Урысей ипподромхэр» IуэхущIапIэм и IэмыщIэ илъщ, абы шыгъэжапIэм ахъшэ щIытригъэкIуэдэн фейдэ илъагъуркъым, ауэ иутIыпщынуи и мурадкъым.
— Сэ нэхъ пасэу сепсэлъауэ щытащ зиусхьэн Зайцевым, — къыщыхигъэщащ Сэкрэк Заур дызытепсэлъыхь нэтыным. — Абы зэрыжиIэмкIэ, Налшык ипподромым ахъшэ къахуищIыркъыми, щIелIэлIэн щхьэусыгъуэ яIэкъым. Iуэ-хум зыщихъуэжынур ар республикэм къратыжмэщ. Ар зэдгъэхъулIэфмэ, сэ шэч къытесхьэркъым шыхъуэхэми иджыблагъэ Iуэхум иригузавэу шыгъэжапIэм къекIуэлIа, КъБР-м и УнафэщI КIуэкIуэ Казбеки ар зыхуей хуагъэзэн папщIэ, ялъэкI къызэрамыгъэнэнум. Ауэ Iуэхур зылъахъэм ущIэупщIэмэ, ипподромыр республикэм арендэу ирагъэIыгъыну фIэкIа, къратыжыпэныр хабзэкIэ мыхъун хуэдэу жаIэ. Аращ Iуэхур хэкIыпIэншэ зыщIыр. ИтIани, зэхъуэкIыныгъэфIхэм дыпоплъэ, шыгъэжапIэр иджыблагъэ зи пщэ далъхьа Мамхэгъ Iэдэм куэдкIэ дыщогугъ.
Сэкрэкым и Iуэху еплъыкIэм тохуэ шыхъуэхэу Битокъу Мухьэмэдрэ Къудей Аслъэнрэ жаIэхэри. «Зэманым лъэщIыхьэн шыгъэжапIэ республикэм имыIэу хъунукъым, сыту жыпIэмэ, шы Iуэхур ди республикэм и напэщ, ар ди унафIэщIхэми къафIэмыIуэхуу щыткъым», — къыщыхигъэщащ Битокъу Мухьэмэд и псалъэм.
ШыгъэжапIэм и унафэщI Мамхэгъ Iэдэм зэрыжиIэмкIэ, абыхэм жыджэру шыгъэжэгъуэм зыхуагъэхьэзыр. Зэрыхабзэу, ар къызэIуахынущ накъыгъэм и 1-м. Iэдэм тепсэлъыхьащ адыгэшхэм я гъэлъэгъуэныгъэ ирагъэкIуэкIыну зэрамурадми. Абы шыхъуэхэм Iэмал къаритынущ шы гъэхъун IэзагъкIэ зэхъуэжэну. 2021 гъэм и адыгэш нэхъыфI дыдэ къыхахынуи я мурадщ.
КъБР-мрэ Урысеймрэ шы фIыуэ зылъагъуу исхэр къахуэмыгъэсу поплъэ гъатхэпэм и 27-м Хьэрып Эмират Зэхэтхэм щекIуэкIыну шыгъажэшхуэм. Зи текIуэныгъэ саугъэтыр доллар мелуан 12-м нэс а шы зэпеуэ ехьэжьам мы гъэм хэтыну ирагъэблэгъащ ищхьэкIэ зи гугъу щытщIа, Нартан щыщ шыхъуэ Сэкрэк Заур и инджылызышхэм яз. Уотсон Дуглас игъасэ, The great collection цIэр зезыхьэ алащэм Дубай и шыпэлъагъукъым, езыр Урысейми дунейми къыщацIыху, куэдым фIыуэ ялъагъу шы лъэрызехьэщ. Ди лъэпкъышым зэрыхуэфэщэ-ну зыкъиужьыжын папщIэ, дунейм а псэущхьэм щыхуащI пщIэр зылъагъу, шыхъуэ IэщIагъэм къыхыхьэ IэмалыщIэхэм щыгъуазэ, Iуэхум дихьэха цIыху къыпхэтыныр ехъулIэныгъэшхуэщ. Аращи, Сэкрэкым дыдэщIкIэ адыгэшым депцIыжу къэдмылъытэу, шыми лIыми я гур яхуэдвгъэIэт.
Чэрим Марианнэ.23
